
অধ্যাপক হায়দার এ খান
	
	


ঢাকা: রাজনৈতিক ও অর্থনৈতিক উন্নয়নে তরুণ নেতৃত্ব এগিয়ে আসলেই দেশের উন্নতি সম্ভব বলে মন্তব্য করেছেন যুক্তরাষ্ট্রের জেনেভা বিশ্ববিদ্যালয়ের জোসেফ পরভেল স্কুল অব ইন্টারন্যাশনাল স্টাডিজের অর্থনীতির অধ্যাপক হায়দার এ খান। 

তিনি বলেন, কৃষক-শ্রমিক-ছাত্রদের সমন্বয়ে এই তরুণ নেতৃত্ব গড়ে উঠবে। 

শুক্রবার (২০ ফেব্রুয়ারি) বিকেল ৫টায় রাজধানীর ব্র্যাক ইন সেন্টারে ‘সমতাভিত্তিক উন্নয়ন: একুশ শতকে বাংলাদেশের কৌশল’ শীর্ষক বিশিষ্টজনদের বক্তব্যে তিনি এ মন্তব্য করেন।  

নতুন প্রজন্ম নৈরাজ্য মেনে নিতে পারে না উল্লেখ করে অধ্যাপক হায়দার এ খান বলেন, বিশ্বের যেকোনো দেশের সংকট নিরসনে তরুণ প্রজন্মের ভূমিকাই মুখ্য। তাদের হাত ধরেই দেশ সামনের দিকে এগিয়ে যায়। তরুণ প্রজন্মের আন্দোলনের মধ্য দিয়েই দেশের যেকোনো সমস্যা থেকে উত্তরণ সম্ভব।
 
একটি দেশ কিংবা সরকারের সব লোকই দুর্নীতিগ্রস্ত ও অলস নয় উল্লেখ করে তিনি বলেন, এদের মধ্যে অনেকেই আছেন যারা সৎ ও কর্মঠ। তাদের যদি কাজের পরিবেশ দেওয়া যায় তবে তারা কাজ করেই দেশকে এগিয়ে নিয়ে যেতে পারেন। 
 
সাংবাদিকদের এক প্রশ্নের জবাবে তিনি বলেন, কর্মসংস্থান ও অর্থনৈতিক বৈষম্য নিয়ে আন্দোলন হতে পারে। আর প্রতিটি আন্দোলন থেকেই কিছু নতুন নেতৃত্ব বেরিয়ে আসে।
 
বাংলাদেশের চলমান সহিংসতা প্রসঙ্গে তিনি বলেন, দেশের শুভবুদ্ধি সম্পন্ন ব্যক্তিরা বিষয়টি নিয়ে চিন্তা করবেন। মাসের পর মাস এমন চলতে পারে না।   

